AlexejDobrolubov/national_council_slovak_2010 huggingface dataset:
12. schôdza NR SR - 1.deň - B. popoludní
Dátum: 2024-04-16
Poslanec: Vážny, Ľubomír (SMER - SD)
Druh vystúpenia: Vystúpenie v rozprave

107. Tak ešte raz, prepáčte. Dlho som tu nebol. Vážený pán predsedajúci, vážené panie poslankyne, vážení páni poslanci, predseda Národnej rady Slovenskej republiky rozhodnutím č. 213 z 5. marca 2024 pridelil výboru pre hospodárske záležitosti návrh vlády na skrátené legislatívne konanie o vládnom návrhu zákona o mimoriadnych opatreniach pre strategické investície a pre výstavbu transeurópskej dopravnej siete a o zmene a doplnení niektorých zákonov, ktorý ste obdržali ako tlač 198, s tým, že o výsledku prerokovania uvedeného návrhu vlády bude informovať Národnú radu Slovenskej republiky. Výbor pre hospodárske záležitosti prerokoval návrh vlády na skrátené legislatívne konanie na svojej 14. schôdzi dňa 16. apríla 2024. Uznesením č. 40 odporučil Národnej rade Slovenskej republiky tento návrh schváliť s tým, že prvé, druhé a tretie čítanie sa uskutočnia na tejto, 12. schôdzi Národnej rady. Vážený pán predsedajúci, otvorte, prosím, rozpravu.
6. schôdza NR SR - 10.deň - B. popoludní
Dátum: 2023-12-21
Poslanec: Vážny, Ľubomír (SMER - SD)
Druh vystúpenia: Vystúpenie s faktickou poznámkou

6. Ďakujem za odpoveď, pán predseda vlády. Pán predseda vlády, chcel by som vás požiadať o váš názor na tzv. obštrukciu poslancov OĽANO pri prerokúvaní zákona o štátnom rozpočtom, ktorá nemá s politickou obštrukciou nič spoločné a zrejme vyústi do čiastočnej nefunkčnosti štátu neschválením štátneho rozpočtu v potrebnom čase so všetkými negatívnymi dôsledkami. Respektíve, myslíte si to isté, čo ja, že scenár poslancov OĽANO, ktorí tu zdržujú svojou rozpravou takzvanou, je, čím viac uškodím Slovensku, tým lepšie?
5. schôdza NR SR - 1.deň - A. dopoludnia
Dátum: 2023-12-05
Poslanec: Vážny, Ľubomír (SMER - SD)
Druh vystúpenia: Vystúpenie s faktickou poznámkou

36. Ďakujem. Pán poslanec, len aby som ťa doplnil alebo poopravil. Ani správa NKÚ nie je písmo sväté, pretože aj táto správa NKÚ má určité nedostatky a viem aj o iných, že majú určité nedostatky, ale takých, ktoré sa týkali aj mňa, ale to teraz nechcem hovoriť. Čo sa týka zákona o osobnej hmotnej zodpovednosti. Čo si pamätám, tak keď ste ho predkladali, nebol vykonateľný a ťažko bol opraviteľný na takomto rokovaní Národnej rady s tým, že ak by pripravíte nový zákon o osobnej hmotnej zodpovednosti, ktorý bude vykonateľný a samozrejme aby bol aj kompatibilný s ostatnými právnymi predpismi Slovenskej republiky, bude aj kladne odsúhlasený s ministerstvom spravodlivosti, tak myslím, že nemáme problém túto tému otvoriť a podporiť. Čo sa týka účelu tejto schôdze, nie je ten účel úplne zbytočný, verte mi, pretože minimálne sme zdynamizovali proces, ako sa prelinie táto záležitosť do trestnoprávnej roviny a verte mi, že určite s väčším apetítom ju budú riešiť aj na prokuratúre aj, samozrejme, ostatné orgány činné v trestnom konaní. Ďakujem.
5. schôdza NR SR - 1.deň - A. dopoludnia
Dátum: 2023-12-05
Poslanec: Vážny, Ľubomír (SMER - SD)
Druh vystúpenia: Vystúpenie s faktickou poznámkou

20. Ďakujem. Pán Sulík, zobrali ste, hodili ste to na účtovníka s veľkým nadhľadom. Ja vám chcem len zdôrazniť to, že v zmysle zákona o rozpočtových pravidlách § 30 ods. 2, citujem: "Za hospodárenie s verejnými prostriedkami zodpovedá štatutárny orgán verejnej správy." A nie účtovník. Štatutárny orgán verejnej správy v tom čase ste boli vy a nikto iný. Celá, celá tá kauza sa prelína takými tromi líniami. Jedno je pavilón, kde bolo pochybenie, druhé je služby a tretie, ubytovanie. Chcem zdôrazniť, že o pavilóne aj o službách, aj o ubytovaní sa už toho povedalo dosť, ale novinkou je to, že vo vládnej, vo vládou schválenom materiáli je jednoznačne povedané, že externé organizácie, externé agentúry majú v zmluve zaplatené ubytovanie, ktoré ministerstvo hospodárstva zaplatilo, ale vy ste ich zadarmo ubytovávali. To som ešte nevidel takúto skutočnosť. A druhú vec chcem povedať, reštauračné služby firma HRASA, s. r. o., samozrejme spriaznená pánovi Sulíkovi, prevádzkovala, ale nájom neplatila. Neplatila preto, lebo vám dlho trvalo verejné obstarávanie, dlho trvalo verejné obstarávanie, lebo ste nevedeli, ako to nasmerovať na túto firmu HRASA, ktorá mimochodom nemá zaplatené odvody do Sociálnej poisťovne v tom čase a takisto nemala licenciu. To znamená, to bolo jednoznačné pochybenie zákona o verejnom obstarávaní, ale ste sa, ste to odignorovali úplne. Potom ešte chcem zdôrazniť, že čo tu nezaznelo vo vládou schválenou materiáli je preskúmanie účelnosti takto vynaložených prostriedkov a, citujem, že: "po ukončení výstavby bude spracovaná hodnotiaca správa z výstavy k termínu 31. mája 2022, ktorá bude predmetom preskúmania, hodnotenými kritériami bude posúdenie hospodárnosti", citujem. Nič takého sa nestalo. Čiže vy ignorujete aj ´po´ všetky tie ustanovenia, ktoré boli vládou prijaté. Preto si myslím, že treba mať dohru v orgánoch činných v trestnom konaní a doriešiť precíznejšie vyšetrovanie k tejto kauze. Ďakujem. (Potlesk.)
35. schôdza NR SR - 14.deň - A. dopoludnia
Dátum: 2025-06-17
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

Ďakujem za slovo. Pán poslanec Jakab Julo, ďakujem ti za tvoj príhovor, ktorý bol plný čísel. Mne sa to páči, matematika totižto veľmi presne popisuje niektoré veci a ekonomika a hospodárstvo myslím si, že sú vhodné na to, aby boli popísané číslami a že to nie sú len nejaké dojmy, alebo nejaké pocity, ale že sa to presne dá vyjadriť. Možno je trochu problém v tom, ako ľudia všeobecne vnímajú čísla. Nedávno som počul, že robili taký test medzi vysokoškolsky vzdelanými ľuďmi a poprosili ich, aby od dvoch tretín odpočítali jednu polovicu. Veľká časť z nich bola v rozpakoch a ani po dlhšom uvažovaní nebola schopná dospieť k výsledku. Čiže na jednej strane čísla sú výborné a na druhej strane vyžaduje to nejaké hlbšie zamyslenie, tak verím, že hoci tu v sále nebolo príliš veľa ľudí, ktorí by ťa počúvali, ale myslím, že pozornosť si mal, takže aj ľudia, ktorí tu nie sú, alebo teda hlavne občania a ľudia na Slovensku si to vypočujú a zamyslia sa nad tými číslami a prvom rade ale nad obsahom toho posolstva, ktorý podávať. Že tu nie sme o tom od toho, aby sme budovali nejaký nakyprený, nabubrený štát, ktorý veľkú časť peňazí spotreboval na seba namiesto toho, aby čím viac nechal ľuďom. Aby ľudia sa mohli postarať o seba, pretože na vlastný majetok, na vlastnú peňaženku, na vlastnú rodinu pochopiteľne dáva každý najväčší pozor. Je tam najracionálnejší, najšetrnejší, ale ak je to všetko dané len na veľkú hromadu, tak potom to nie je také efektívne, nedokáže štát pomôcť. A bohužiaľ ako si spomenul, častokrát je pokušenie z tej kopy brať. Ďakujem.
35. schôdza NR SR - 12.deň - A. dopoludnia
Dátum: 2025-06-13
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

107. Ďakujem. Možno by niekto povedal, že toto je taká klasická pravicová politika. Ja vám poviem, že tu nejde o to, či je niečo pravicové, alebo ľavicové, ale či to funguje. My hovoríme o týchto veciach aj o tých, o ktorých hovoril pán poslanec Jakab, že sú to veci, ktoré sú dobré preto, lebo fungujú. A možno by ste povedali, no ale my sme sociálni demokrati. Nebudem riešiť tých demokratov, ale sociálni nie ste. Zobrali ste rodinám s deťmi a dôchodcom, ktorí vychovali deti, ktoré tu platia dane. A sľubovali ste, že to neurobíte a urobili ste to. Takže sociálni nie ste. Či ste demokrati, to je, to nebudem teraz rozoberať. Viete, jeden komunista Číňan povedal, myslím, že to bolo niekde na konci sedemdesiatych rokov, že mu je jedno, či je mačka čierna, alebo biela, ale dôležité je, že chytá myši. My tu nemusíme viesť spor o tom, že či je to pravicové, ľavicové, sociálno-demokratické alebo konzervatívne, alebo aké, ale či to funguje. A evidentne to v tých krajinách funguje, ktoré spomínal aj pán poslanec Jakab. A tak sa inšpirujme a robme to, čo funguje. Viete, Kresťanská únia má ekonomický program Sedem bohatých rokov pre Slovensko . Aký program, aký plán na rozvoj ekonomiky máte vy? Ja si ho veľmi rád vypočujem. Vy máme teraz väčšinu, vám ju ľudia zverili, to je demokratické. Ale akým smerom sa vyvíja naša ekonomika, firmy prichádzajú, alebo odchádzajú? Čiže to je dôležité, či to funguje. Ak budete robiť niečo, čo je, čo funguje, tak to stopercentne podporím. To nie je, nemala by byť bitka medzi nami, ale bitka za Slovensko a za to, aby bolo konkurencieschopnejšie, aby sa nám darilo lepšie aj v porovnaní s inými krajinami. A ešte jednu vec hovoril pán poslanec, že mnohí podnikatelia sú znechutení, keď sa snažia, stále sa im zvyšujú dane, príde transakčná daň a potom vidia, že nejaký ich konkurent ich vlastne obehne bez problémov, pretože dostane za štátne peniaze alebo z eurofondov nejaký penzión alebo kamióny, to naozaj ľudí nepovzbudzuje podnikať a pla... (Prerušenie vystúpenia časomerom.)
35. schôdza NR SR - 12.deň - A. dopoludnia
Dátum: 2025-06-13
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

101. Ďakujem kolegom za ich reakcie. O tom, že náš štát nie je silný, ale tučný, hovoria aj percentá. Percento je len percento, to nehovorí, neporovnáva, že koľko v absolútnych číslach dáva Poľsko alebo Maďarsko alebo Rumunsko, ale koľko percent z toho, čo vyprodukuje krajina, dávajú. A oni nás veľmi často v tých percentách predbiehajú, to znamená, že tie percentá musia byť niekde inde nižšie. Ak dávajú viac percent do školstva, viac percent do zdravotníctva, dokonca aj na tú obranu, napríklad Poliaci majú veľmi silnú obranu a veria na to, že chcú mať silnú armádu. To znamená, že keď my percentuálne dávame menej z toho nášho, to znamená, že niekde dávame percentuálne viac. A to je práve na štát a na jeho samotnú existenciu. Tento náš návrh, ktorý podávame s Ankou Záborskou, je súčasťou komplexného programu Kresťanskej únie, ekonomického programu Sedem bohatých rokov pre Slovensko , kde hovoríme presne, ako hovoril pán poslanec Šipoš vo svojej faktickej poznámke, že my tu nepotrebujeme naozaj mať toľko ministerstiev, ešte dokonca ich zvyšovať, my navrhujeme, aby plus-mínus, dá sa o tom debatovať, bolo centrálnych, celonárodných ministerstiev desať a tie ostatné, ostatné agendy môžu prebrať napríklad samosprávne kraje alebo samospráva vo všeobecnosti, ktorá dokáže byť adresnejšia, ktorá dokáže byť efektívnejšia, ktorá navyše musí, musí hospodáriť s vyrovnaným rozpočtom a nie ako štát, ktorý ide proste, pokiaľ len môže. To znamená, že nie je to len taký populistický návrh, že znížme dane. Ale znížme dane, aby naozaj mali viac peňazí ľudia, ktorí si ich vyrobia, lebo dane platia tí, ktorí niečo robia, ktorí sú zamestnaní, ktorí pracujú, aby mali viac a štát aby nemíňal zbytočne ich peniaze, lebo tak sa rozbehne krajina, tak bude Slovensko a ľudia na ňom bohatí. Ďakujem.
35. schôdza NR SR - 12.deň - A. dopoludnia
Dátum: 2025-06-13
Poslanec: Vašečka, Richard (SLOVENSKO)
Druh vystúpenia: Vystúpenie

89. Dobre. Pán predsedajúci, ešte pre istotu, tlač 686 teraz? (Reakcia predsedajúceho.) Dobre, takže ideme na to. Tento návrh sa týka ekonomiky a týka sa toho, aby Slovensko naozaj prosperovalo. Vychádza z programu Kresťanskej únie sedem bohatých rokov pre Slovensko a jeho cieľom je zlepšiť momentálne veľmi nepriaznivú pozíciu Slovenska, špeciálne v Európskej únii, ale aj vo svete, najmä teda stratu konkurencieschopnosti a zjednodušene, pozeráme sa na krajiny okolo nás alebo podobné ako my v niektorých veciach, ktoré majú výrazne nižšie sadzby dane z príjmu a my tam, my tam navrhujeme, aby sa táto sadzba znížila na 9 % pre firmy s ročným príjmom do 100-tisíc eur, čo by nás zladilo s Maďarskom a 16 % pre firmy s príjmom nad túto hranicu, podobne ako v Rumunsku. Ja by som potom o tom viac povedal v rozprave, aby mohol vystúpiť pán spravodajca, takže prosím, otvorte rozpravu, do ktorej sa hlásim ako prvý. Ďakujem.
35. schôdza NR SR - 8.deň - A. dopoludnia
Dátum: 2025-06-06
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

31. Ďakujem za slovo. Julo, ty si teraz vystupoval ako učiteľ, vysvetlil si to veľmi jasne, jednoducho. Nebolo to nič komplikované, bolo to jasné ako facka. Ja som o to hrdejší na teba, viac hrdý na teba, lebo vlastne ja som bol tvoj učiteľ, ty si môj žiak. Začínal si ako môj asistent a vysoko si ma prerástol. Tie veci vieš podať perfektne. Matematika je skvelá v tom, že čísla neklamú a tie čísla tu boli povedané jasne, jednoducho, priamo a usvedčili aj sociálnych demokratov, alebo tých, ktorí sa hlásia a tvária ako sociálni demokrati, že hoci išli do volieb s heslom, že chcú silný štát, tak budujú len tučný štát, ktorý sa vôbec nevie postarať o občanov, pretože míňa strašne veľa na seba, ale nedáva na tých najslabších. Znova pred voľbami ste hovorili o tom, že nič nezoberiete ľuďom, čo majú. Štát kyprí, naberá, ministri naberajú, úrady naberajú, ale rodiny s deťmi prišli o peniaze. Deti, detské bonusy, prišli o tie peniaze, ktoré sme my im dali aj v krízach. Rodičia, ktorí vychovali deti, ktoré majú pracujúce deti na Slovensku, ktoré platia dane, prišli o peniaze. To je jednoducho volebný podvod. Žiaden silný, ale tučný štát. Tučný štát, ktorý sa nevládze starať o svojich občanov, špeciálne o rodiny s deťmi, ale míňa len na seba. A musím ešte povedať jednu vec. Veľmi často sa stretávam s tým, že ľudia mi hovoria, viete, aká je to nespravodlivosť, že oni vás obviňujú z nejakých deficitov, veď bol covid, veď začala vojna na Ukrajine, veď bola energetická kríza. Ja ti ďakujem, Julo, že si to jasne povedal. Áno, boli to ťažké roky, ale zvládli sme ich so cťou a títo nemajú ťažké roky a zvládajú ich s hanbou.
35. schôdza NR SR - 7.deň - B. popoludní
Dátum: 2025-06-05
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

130. Ďakujem veľmi pekne. Ja chcem povedať teraz fakty možno aj politické, som zo školského výboru, tento bod sa dostal do spoločnej správy na školskom výbore pozmeňujúcim návrhom koaličnej poslankyne a bol tam vložený na základe memoranda, ktoré podpísal minister zdravotníctva terajší so zástupcami cirkví na Slovensku, pretože ide o službu. Kňazi, ktorých poznám, ktorí pracujú v nemocniciach, sú veľmi preťažení, sú veľmi unavení a veľmi obetaví. Oni nepotrebujú robiť žiadnu propagáciu ani ideológiu, chcú pomáhať. A ja teraz prečítam z dôvodovej správy toho pozmeňujúceho návrhu, ktorý som nepodával ja. Ešte raz, podala ho koaličná poslankyňa na základe memoranda ministra zdravotníctva: "Tieto aspekty môžu významne prispievať k udržaniu psychickej rovnováhy a pozitívne ovplyvniť celkový proces liečby. Najmä v závažných životných situáciách zohráva prítomnosť duchovnej osoby nenahraditeľnú úlohu v rámci celostného prístupu k starostlivosti o pacienta." To je služba, pomáha to. A, Janka, ešte jednu takú osobnú vec, ktorá s týmto úzkom súvisí. Na smrteľnej posteli ešte nikto neľutoval, že je veriaci. Ďakujem. (Potlesk.)
35. schôdza NR SR - 7.deň - B. popoludní
Dátum: 2025-06-05
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

116. Ďakujem za slovo. Pán kolega Stachura, ďakujem za vystúpenie, že ste pomenovali všetky tie veci, ktoré tam boli spomenuté. A ja by som teraz chcel na vás, kolegovia, ja nezvyknem niekoho urážať alebo tak, povedať, že, prepáčte, prečo mi to robíte ako poslancovi. Ja chcem hlasovať napr. o tom, že rodič má právo ísť so svojimi, so svojím dieťaťom do nemocnice. Chcem a hlasoval som za to aj v spoločnej správe, aj teraz tu v pléne. Chcem hlasovať za to, aby aj duchovný, ktorého si niekto pozve, tak aby mohol aj mimo návštevných hodín prísť, je to normálna vec, pani poslankyňa Záborská to dlhodobo presadzovala, hlasoval som za to pri tom vyňatom bode spoločnej správy. Takisto mám na tejto schôdzi návrh zákona o tom, aby sa transakčná daň netýkala zriaďovateľov cirkevných škôl, keď je cez nich školský úrad, musí zaplatiť alebo musel doteraz zaplatiť transakčnú daň, keď posiela peniaze na deti, ktoré dostal od štátu. A ako mám ja teraz o všetkých týchto veciach hlasovať spolu so zákonom o školskej dochádzke, pričom niektoré sú zo zdravotníctva, prípadne z iných oblastí, ako ja ako poslanec a každý jeden z nás môžme hlasovať pri jednom hlasovaní na záver jedným tlačítkom o všetkých týchto veciach. Tu nejde o hádanie sa o nejaký legislatívny purizmus, dobre, však sú isté dôvody, inštitút námietky. Ale ako my, ako, teraz mi povedzte, ako to my máme rozhodnúť a jedným hlasovaním teraz všetky tie veci odsúhlasiť, pričom s niektorými súhlasíte, s niektorými nie. Takže skúste mi to povedať, možno aj, ja neviem, pán minister alebo pani spravodajkyňa, ešte v rozprave vystúpte a povedzte, ako máme o tomto hlasovať, prosím vás.
33. schôdza NR SR - 15.deň - B. popoludní
Dátum: 2025-04-16
Poslanec: Vašečka, Richard (SLOVENSKO)
Druh vystúpenia: Vystúpenie v rozprave

74. Ďakujem za slovo, pán predsedajúci. Pán poslanec, Janko, ďakujem ti za tvoje vystúpenie. Zaujalo ma najmä na tom to, že my sa tvárime, akoby bolo problémom Slovenska, že občania sú príliš aktívni, ale ono je naozaj problém, že sú málo aktívni alebo je málo ľudí aktívnych a to je práve preto, že tú aktivitu nepodporujeme, dokonca teraz jej hádžeme polená pod nohy, podozrievame ju. Ja si pamätám ešte pred rokmi ako jedna pani, ktorá bola veľmi aktívna, pomáhala v sociálnej oblasti, mala také heslo: Kto nie je aktívny, bude zmanipulovaný. A preto si myslím, že je veľmi dobré, keď sú občania aktivizovaní, napríklad cez tie občianske združenia, keď si navzájom pomáhajú, keď sa šíri osveta, keď sa ľudia stretávajú, vykonávajú dobrovoľnícku činnosť, v podstate dalo by sa povedať akúkoľvek činnosť. Je to lepšie ako nejaká záhaľka alebo márnenie času, strácanie zdravia, a to by sme mali podporovať. A problém je, že práve takýchto, ako ty si to povedal, dobrovoľníkov amatérov, proste tých, ktorí to robia ako ochotníci, tak tým prihodíme ďalšie bremeno, ktoré naozaj ich môže odradiť, znechutiť, nebudú to vládať. A ak sú naozaj nejakí a ak máte naozaj, alebo ak by ste mali naozaj pravdu, že sú tu nejakí zlomyseľní, platení zo zahraničia, ktorí chcú robiť škodu cielene, plánovane, tí ten váš zákon zvládnu v pohode. To znamená, že to, čo chcete dosiahnuť, nedosiahnete a uškodíte práve tým malým, drobným, aktívnym, ochotníckym občanom, rodičom. Napríklad my s Jankom to poznáme obidvaja dobre, tieto občianske združenia, ktoré združujú rodičov pre pomoc tej škole, tým deťom. Takže áno, naozaj by bolo najlepšie, keby ste tento zákon stiahli a keby sme o ňom dneska ani nehlasovali a hodili ho do koša. Ďakujem.
33. schôdza NR SR - 13.deň - B. popoludní
Dátum: 2025-04-14
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

150. Ďakujem pekne. Keďže dneska rokujeme až do ôsmej, my sme si to už tak natiahli poslanci, hej, tak trocha odľahčene to poviem, že mňa to veľmi zaujalo, a keby tento zákon prešiel do druhého čítania, o čo vás poprosím, ja ho teda sám aj podporím a tak ja by som, ak to bude potrebné, dal pozmeňujúci návrh do druhého čítania, že ja keby som teda už končil ako poslanec a bol nejakej tak... bol v nejakom zamestnaní, tak ja by som si to chcel nastaviť, že jeden týždeň robím pondelok až štvrtok, a ten ďalší v utorok až piatok, a potom zase pondelok až... a tak by som mal nieže tri dni, ale štyri dni by som mal, tak by som si to ešte predĺžil... Ale nie, to tak na odľahčenie. Ale podľa mňa je vždy dobré, keď je flexibilita, ak je možná. To tam bolo zopakované, ak to tej povahe práce sedí, tak je dobré, ak ľudia majú možnosť si svoj rodinný, voľný čas jednoducho organizovať sami. Dneska je taká doba, že to nie je ako za čias socializmu, že všetci chodili rovnako a všetko bolo rovnaké, že dneska skutočne tie možnosti sú väčšie a myslím, že ľudia sú aj nejakí takí aktívnejší, uvedomelejší, vedeli by podľa mňa ten čas využiť dobre, ale zároveň, teda pokiaľ by to boli zodpovední ľudia, zodpovedalo by to teda aj povahe tej práce, tak skutočne by mnohí radšej intenzívne, zvlášť v určitom veku alebo v určitých podmienkach odviedli intenzívne tú prácu tých 40 hodín povedzme za štyri dni. A mohlo by to byť naozaj prínosné aj pre toho zamestnávateľa, aj pre tú rodinu, aj pre toho konkrétneho zamestnanca pre jeho osobný život, takže podporujem, páči sa mi to, ďakujem.
33. schôdza NR SR - 13.deň - B. popoludní
Dátum: 2025-04-14
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

142. Ďakujem veľmi pekne. Ja by som ešte nadviazal na to, čo som povedal, že, lebo súvisí to s tými právnymi argumentmi, že objavil som pri príprave na tento návrh zákona, že v Nemecku sú potraty nelegálne. Ja sám som tomu nemohol na prvý pohľad uveriť, keď som to čítal, ale zistil som, že v Nemecku sú naozaj potraty nelegálne, akurát sú dekriminalizované. To znamená, že keď sa urobia za určitých podmienok, nevedie sa žiaden postih proti lekárovi ani matke, alebo teda ďalším ľuďom. Pre mňa je to zaujímavé z toho filozofického hľadiska, že nepozerať sa na potrat ako na niečo dobré, ale na niečo čo je teda povedzme súčasťou života našej spoločnosti, nevieme to vykoreniť akoby okamžite alebo celkovo, alebo až do koreňa, ale vieme to pomenovať, že nechceme to, nie je to dobré, nie je to legálne, čiže právne. Ale dobre, nechoďme cestou kriminalizácie, ale hľadajme iné, iné cesty. Ak bolo, ak bolo hovorené, hovorené o tom, že možno bola nejaká iná doba, hovoril to pán kolega Šmilňák, iná doba, keď to bolo vhodnejšie, tak neviem celkom, že či myslel 90. roky alebo, alebo ktoré obdobie. Vždy, vždy je nejaká, vždy sú nejaké okolnosti, vždy sú nejaké súvislosti, vždy je aj priestor snažiť sa pomáhať nenarodenému životu. Takže ja ešte raz ďakujem za túto, za túto debatu. Ďakujem kolegom aj z Kresťanskodemokratického hnutia, ktorí avizovali, že tento návrh podporia, tak ako my sme veľmi radi podporili zase ich návrh ústavy, pretože dobré veci je dobré podporovať, a my veríme, že tak, ako ich návrh bol dobrý, tak aj tento je dobrý. A verím, že sme zažili po mnohých veciach posun v diskusii pozitívnym smerom. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

32. Ďakujem. Peter, ja ťa chcem podporiť, pretože útoky ministra Rašiho na tvoju osobu boli podpásové a nehodné ministra. Podľa kolegov zo SMER-u a HLAS-u si za svojich jedenásť mesiacov vo funkcii štátneho tajomníka mal vyriešiť pandémiu, mal si pripraviť plán obnovy a vyriešiť problémy zdravotníctva, ktoré nedokázali vyriešiť tri vlády SMER-u. Povedzme si rovno, zdravotníctvo je v kríze a je to najmä záležitosť ministrov, ktorí boli za SMER a ktorí sú dnes v HLAS-e. Zmenili stranu, ale nezmenili svoje politické DNA. Pripomínam, že táto schôdza však nie je o pánovi ministrovi Rašim, ale je o odvolávaní pani ministerky Dolinkovej, ktorá pokračuje v devastácii slovenského zdravotníctva. Pani ministerka je veľmi príjemná a sympatická žena, ktorá by mohla robiť modelku, ale rozhodne nie ministerku zdravotníctva. Ďakujem.
12. schôdza NR SR - 11. deň - A. dopoludnia
Dátum: 2024-05-03
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

14. Ďakujem, kolegovia, za vaše vstupy a verím teda, že aj kolegovia z koalície podporia tento návrh, aby sme sa mohli o ňom viacej baviť v druhom čítaní. Povedzme si, nemáme ambíciu vyriešiť všetky problémy vdov a vdovcov, pretože mohla by som hovoriť o ďalšom príklade z môjho mesta, kde zomrel učiteľ strednej školy, ktorý ale nemal povinne viac ako päť rokov trvalo jeden príjem, a tým pádom tehotná vdova s jedným dieťaťom, tehotná a s úverom ostala úplne bez príjmov, bez sirotského a bez vdovského a tak ďalej. Takže myslím si, že máme čo zlepšovať ešte v našej legislatíve, ale týmto by sme aspoň odstránili diskrimináciu veľkého počtu vdov a vdovcov. Ďakujem.